Lain mukaan rikostaustaotetta ei saa kysyä päiväkotien työntekijöistä, joiden työsuhde kestää kolme kuukautta tai vähemmän.

Helsinkiläisen päiväkodin työntekijät todistivat muutama viikko sitten hämmentävää tilannetta.

Sairauspoissaoloa paikkaamaan lähetetty lastenhoitaja käyttäytyi oudosti. Sijainen ei totellut ohjeita, ja lyhyessä ajassa kävi myös selväksi, ettei hän ollut työkykyinen.

Ylelle tapauksesta kertonut työntekijä kuvailee sijaisen heiluneen ja nojailleen pihalla aitaan. Yhtäkkiä hän lähti viemään yhtä lasta syömään, vaikka lounaaseen oli tunteja aikaa, kohta taas nappasi toisen väkisin syliin.

Seuraavassa hetkessä sijaisen nähtiin potkivan jäätä niin rajusti, että käsipuolessa olleet lapset heiluivat mukana.

Työntekijät ilmoittivat tilanteesta päiväkodin johtajalle, ja sijainen lähetettiin kotiin. Jälkeenpäin johtaja pyysi, ettei tapauksesta kerrottaisi vanhemmille.

Pääkaupunkiseudun päiväkoteihin sijaisia välittää kuntien omistama henkilöstöpalveluyhtiö Seure. Yhtiöstä ei kommentoida, mikä sijaisen käytöksen aiheutti.

Rekrytointiprosessi on tarkastettu tämän tapauksen osalta useita kertoja, ja se toimi niin kuin pitikin. Anne Sivula, toimitusjohtaja, Seure

Myöskään Ylellä ei ole tiedossa, mikä sekavan käytöksen taustalla oli.

Tapaus herättää kuitenkin kysymyksen, missä määrin työnantaja voi selvittää päiväkotiin lyhyellä varoitusajalla hälytettävien työntekijöiden taustoja.

Heitä työskentelee pääkaupunkiseudun päiväkodeissa useita satoja.

– Meidän rekrytointiprosessi on tarkastettu tämän tapauksen osalta useita kertoja, ja se toimi niin kuin pitikin, toimitusjohtaja Anne Sivula sanoo. Hänen mukaansa sijainen ohjattiin työterveyshuoltoon.

Seure haastattelee kaikki töihin pyrkivät keikkatyöntekijät ensin puhelimessa. Puhelinhaastattelun läpäisseet kutsutaan kasvokkain tehtävään haastatteluun.

Helsinkiläispäiväkodin sijainen oli haastateltu ja palkattu edellisenä päivänä. Häntä ja muita lyhytaikaisia sijaisia yhdistää kuitenkin yksi asia: rikostaustaotetta ei tarvitse esittää työnantajalle.

Laki lasten kanssa työskentelevien rikostaustan selvittämisestä tuli voimaan vuoden 2003 alussa.

Lailla halutaan turvata lasten oikeus turvalliseen kasvu- ja opiskeluympäristöön, todetaan lain laatineen työ- ja elinkeinoministeriön raportissa. (siirryt toiseen palveluun)

Päiväkotiin työskentelemään menevän rikostaustaotteeseen merkitään ne tiedot, joilla on arveltu olevan merkitystä, kun henkilö työskentelee lasten kanssa.

Sellaisia ovat väkivaltarikokset, seksuaalirikokset, hyväksikäyttörikokset, vapauteen kohdistuvat rikokset sekä huumausainerikokset.

Rikostaustaotteesta voisi siis selvitä esimerkiksi huumeidenkäyttörikos.

Lakiin on kuitenkin kirjattu aikarajaus: rikostausta täytyy selvittää vain, jos työntekijän työsuhde kestää yli kolme kuukautta.

Pelkästään Seuren sijaisilla pyörittäisi noin 30:tä kokonaista päiväkotia

Suuri osa Seuren keikkatyöntekijöistä on yhtiön palkkalistoilla niin kauan, että laissa määritelty kolme kuukauden aikaraja täyttyy. Sen jälkeen rikostaustaote pyydetään työnantajan nähtäväksi.

Asian mittakaava erityisesti pääkaupunkiseudulla on kuitenkin valtava, sillä lyhytaikaisten sijaisten varassa pyörii tällä hetkellä osa koko päiväkotitoiminnasta.

Suuri osa päiväkodeilta tulevista sijaispyynnöistä on sellaisia, että työntekijä heti meille tänne nyt. Anne Sivula, toimitusjohtaja, Seure

Lastentarhanopettajien tehtäviä on täyttämättä yhteensä noin 600. Niiden lisäksi Seuresta paikataan sairauspoissaoloja.

Seurelta lähtee Anne Sivulan mukaan päivittäin jopa yli 500 lastenhoitajan tai lastentarhaopettajan sijaista päiväkoteihin.

Määrä vastaa yhteensä noin 30 keskikokoisen päiväkodin henkilökuntaa.

Tarkkaa lukua siitä, kuinka moni heistä työskentelee tällä hetkellä ilman, että rikostaustaa olisi selvitetty, on Sivulan mukaan vaikea laskea.

Hän arvioi kuitenkin, että 90 prosenttia sijaisista ainakin aloittaa ilman, että olisi esittänyt rikostaustaotetta työnantajalle.

– Suuri osa päiväkodeilta tulevista sijaispyynnöistä on sellaisia, että työntekijä heti meille tänne nyt, Sivula kuvaa.

Kun laki yli kymmenen vuotta sitten säädettiin, Seure päätti Sivulan mukaan vaatia rikostaustaotteen esittämistä kaikilta, myös lyhytaikaisilta työntekijöiltä.

– Otimme käytännön, että kaikilta systemaattisesti kysytään rikostaustaote, kunnes kaksi vuotta sitten saatiin eduskunnan oikeusasiamieheltä lausunto, että emme toimi lain mukaisesti, hän sanoo.

Eduskunnan oikeusasiamies nuhteli Seurea lainvastaisesta käytännöstä vuonna 2015. Nuhtelu tehtiin, kun Seuren työntekijä kanteli oikeusasiamiehelle siitä, että oli joutunut toimittamaan otteen alle kolmen kuukauden työsuhteestaan huolimatta.

Rikostaustaote toimii ennaltaehkäisynä, että meidän sijaisrekisteriin ei hakeutuisi henkilöitä, joilla on rikostaustaa. Anu Koivumäki, palvelupäällikkö, Lohjan kaupunki

Seure lupasi kantelun jälkeen lopettaa rikostaustaotteen vaatimisen heti, kun sijaisten työkeikkojen määrää eli toisin sanoen kolmen kuukauden aikarajan täyttymistä valvomaan saataisiin rakennettua sopiva tietojärjestelmä. Järjestelmä saatiin valmiiksi vuonna 2016.

Sivulan mielestä laissa on porsaanreikä.

– Se on ongelma. Haluaisimme, että laki toimisi niin, että työnantajalla olisi harkintavalta siihen, voiko rikostaustaotteen pyytää vai ei, hän sanoo.

Entä onko Seuressa käymässä niin, että rimaa työntekijöiden palkkaamisessa on jouduttu laskemaan, kun päiväkotien sijaistarve on suuri?

Seure ei tällä hetkellä pysty vastaamaan kaikkiin päiväkotien sijaispyyntöihin.

– Ei. Lastenhoitajat eivät ole loppumassa, hakijoita on, vastaa Sivula.

"Päiväkotiin voi päästä joku, joka ei lasten ja nuorten kanssa tekemisiin kuuluisi"

Lohjan kaupunki vaatii päiväkotien sijaisilta rikostaustaotteen, vaikka työsuhde kestäisi vain muutaman päivän, kertoo palvelupäällikkö Anu Koivumäki. Joni Tammela / Yle

Sivulan mukaan Seuren pelastaa järjestelmä, jolla lain määräämään kolme kuukauden aikarajan täyttymistä seurataan. Sijaiset ovat työsuhteessa Seureen, joka toimittaa heidät keskitetysti kaikkiin Helsingin, Espoon ja Vantaan päiväkoteihin.

Vastaavia järjestelmiä ei kuitenkaan ole yksittäisillä kaupungeilla, jotka toimittavat sijaisia eri päiväkoteihin niin, että he solmivat työsuhteen suoraan päiväkodin kanssa.

Esimerkiksi Lohja onkin päättänyt pyytää jokaista keikkatyöläistä esittämään rikostaustaotteen lain määräämästä aikarajasta huolimatta. Ote pyydetään joko heti, kun sijainen hyväksytään sijaisrekisteriin, tai silloin, kun ensimmäinen sijaisuus alkaa.

Palvelupäällikkö Anu Koivumäki Lohjan kaupungilta sanoo, että tavoitteena on saada sijaiset jäämään pidemmäksi aikaa.

Suurin syy on kuitenkin lasten turvallisuus.

– Rikostaustaote toimii ennaltaehkäisynä, että meidän sijaisrekisteriin ei hakeutuisi henkilöitä, joilla on rikostaustaa. Lapset ovat turvassa, Koivumäki sanoo.

Lasten kanssa työskentelevien rikostaustaotteista löytyy merkintöjä äärimmäisen harvoin.

Seure ehti tarkastaa päiväkoteihin lähtevien sijaistensa otteita yli kymmenen vuoden ajan ennen kuin eduskunnan oikeusasiamies puuttui asiaan. Tuona aikana tapauksia, joissa löytyi jokin merkintä, oli vain muutamia – Anne Sivulan mukaan yhteensä noin kymmenkunta.

– Lain tarkoitus sinänsä täyttyy, eli sillä on ennaltaehkäisevä vaikutus, Sivula sanoo.

Sekä Sivula että Koivumäki pelkäävätkin, että juuri lain ennaltaehkäisevä vaikutus kärsii.

– Se mahdollistaa keinottelun. Ehkä päiväkotiin voi päästä joku, joka ei lasten ja nuorten kanssa tekemisiin kuuluisi, sanoo Sivula.

Myös Anu Koivumäen mukaan lakia tulisi tarkastella uudestaan.

Lain laatinut ministeriö ei ole kuullut ongelmasta

Laki lasten kanssa työskentelevien rikostausta selvittämisestä laadittiin työ- ja elinkeinoministeriössä. Työlainsäädännöstä vastaava hallitussihteeri Sami Teräväinen sanoo, ettei ministeriössä olla tietoisia kolmen kuukauden aikarajaan liittyvästä ongelmasta.

– Tämä on tärkeä kysymys, sillä laki on säädetty nimenomaan siksi, että se takaisi lasten koskemattomuuden.

Aikaraja on Teräväisen mukaan alun perin kirjattu lakiin siksi, että lyhyet sijaisjärjestelyt joudutaan usein tekemään nopeasti, jolloin rikostaustan selvittämistä ei ole pidetty mahdollisena.

Teräväinen huomauttaa, että myös varhaiskasvatuksen henkilöstöä kouluttavilla oppilaitoksilla on mahdollisuus tarkistaa opiskelijoiden rikostausta, kun he menevät opintojen edellyttämään työharjoitteluun.

TEM selvitti lain toimivuutta kymmenen vuotta sen säätämisen jälkeen vuonna 2013. Tuolloin kysymys kolmen kuukauden aikarajasta ei Teräväisen mukaan noussut esiin.

Tilanne on kuitenkin erityisesti pääkaupunkiseudulla kärjistynyt aivan viime vuosina, ja lyhytaikaisia sijaisia käytetään huomattavasti enemmän kuin aiemmin.

Onko laki ajan tasalla?

– Sen selvittämiseksi, onko laissa kehittämistarpeita, pitäisi ensin selvittää se määrä, minkä verran henkilöitä rikostaustan selvittämisen ulkopuolelle jää, Teräväinen muotoilee.

Hän ei halua ottaa kantaa siihen, pitäisikö ministeriössä ryhtyä toimiin asian selvittämiseksi. Lakiin ei kuitenkaan tällä hetkellä kaavailla muutoksia tai korjauksia, hän sanoo.

Lue lisää:

Helsinkiläinen lastentarhanopettaja ei laittaisi lastaan päiväkotiin, jossa työskentelee: "Pitää hymyillä, vaikka päivästä on tulossa kaaos"

Pääkaupunkiseudun kunnilla herrasmiessopimus, että lastentarhanopettajien palkkoja ei nosteta – "Kutsun tätä palkkakartelliksi"

Säästävätkö kunnat oikeasti pitämällä lastentarhaopettajien palkat alhaalla? Neljä syytä siihen, miksi pula pätevistä työntekijöistä voi käydä kalliiksi

Helsinki arvioi lastentarhanopettajan työn vaativuutta jo vuosi sitten, mutta ei korottanut palkkaa – “Kyllä ilman muuta vaativuus lisääntyi”